Blitsbokke gaan huil oor ‘Specmagic’ | Netwerk24
Deur Marnus Kok 07 Desember 2019 19:15
Rosco Specman ontglip ’n Nieu-Seelandse verdediger in die eindstryd van die Dubai-sewestoernooi. Foto: Getty Images
Dié 30-jarige Specman was een van die uitblinkers in die Suid-Afrikaanse sewesspan wat Saterdag die Dubai-sewestoernooi in die Verenigde Arabiese Emirate gewen het.
Die Blitsbokke het Nieu-Seeland in die eindstryd met 15-0 geklop om die seisoen op ’n hoogtepunt te begin.
Dit was die eerste keer sedert Desember 2018 dat Specman die Blitsbokke in Wêreldrugby se sewesreeks verteenwoordig het. Maar dit het gelyk of hy nooit weg was nie. Hy het verdedigers aan die raai gehou en met vaart en systappies ’n sleutelrol in Suid-Afrika se oorwinning gespeel.
Wel, sy goeie vertonings het nie ongesiens verbygegaan nie, want hy is as Speler van die Eindstryd aangewys. Maar dit is nie al nie, hy is ook in die eerste toernooi se Droomspan ingesluit – die enigste Suid-Afrikaner wat dié prestasie kon vermag.
Dit is dan ook te verstane dat hy die speler was wat die grootste impak in die Woestynstad gelewer het.
In Pretoria glimlag Pote Human, afrigter van die Bulle, breed oor Specman se goeie vertoning. Human sal hoop dat ‘Specmagic’ – soos hy onder ondersteuners bekend staan – daardie goeie spelpeil in die Superrugby-reeks kan voortsit.
“Ons gaan hom baie nodig kry en ja, hy lyk fiks en gesond en lus om rugby te speel,” sê Human.
Congratulations to Rosko Specman, who scooped the @DHLRugby Impact Player award in Dubai. #DHLImpactPlayer #DHLRugby pic.twitter.com/h3cbYIFFIh
Meer oor: Pote Human | Rosko Specman | Superrugby | Doebai-Sewestoernooi | Blou Bulle | Blitsbokke